**О Б Р А З Л О Ж Е Њ Е**

 Правни основ за доношење Одлуке о буџету општине Кладово за 2023. годину

 садржан је у Закону о буџетском систему („Службени гласник РС“,број: 54/2009, 73/2010,

 101/2010, 101/2011, 93/2012, 62/2013,63/2013 испр., 108/2013,142/2014, 68/2015–др. закон,103/2015

 , 99/2016, 113/2017 , 95/2018, 31/2019 , 72/2019, 149/2020, 118/2021 и 138/2022) и члану 32. став 1. тачка 2. Закона о локалној самоуправи („Службени гласник РС“, број 129/2007 и 83/2014-др. Закон 101/2016-дрзакон 47/2018/ и 111/2021) и члану 40. Статута општине Кладово („Службени лист општине Кладово“ број:7/2019).

 Са израдом Нацрта Одлуке о буџету општине Кладово за 2023. годину и доставом извршном органу на даљу надлежност по буџетском календару у складу са Законом о буџетском систему, ове године кренуло се након доставе Упуства о припреми Одлуке о буџету локлане власти за 2023.годину и пројекцијама за 2024.и 2025.год. достављено од стране министра финасија. Након овога одељење за буџет и финасије сачинило је своје Упуство за припрему Одлуке о буџету општине Кладово за 2023.годину и наредне две године и доставило свим корисницима и исто објавило на сајт општине Кладово.

 Након достављања финансијских планова од свих директних и индиректних корисника буџета општине Кладово Одељење за буџет и финансије израдило је Нацрт Одлуке о буџету општине Кладово за 2023.годину и објавило на сајт општине Кладово и истовремено је донета Одлука о покретању јавне расправе поводом достављеног Нацрта.

 Након спроведене јавне расправе и достављених примедби и сугестија на нацрт Одлуке о буџету општине Кладово за 2023 годину извршене су одређене измене и допуне и након усвајања истог од стране општинског већа Предлог Одлуке о буџету општине Кладово за 2023 годину прослеђен је Скупштини на даље усвајање.

**ФИСКАЛНА ПОЛИТИКА**

 Како је наведено у упутству Министарства финансија за припрему буџета за 2023. годину са пројекцијама за 2024. и 2025. годину, које смо између осталог користили приликом припреме нацрта буџета за 2023.годину оријентација фискалне политике у средњорочном периоду јесте одржање ниског дефицита, даље смањење јавног дуга али и коришћење фискалног простора у циљу подршке привредном расту. Растерећењем привреде, пре свега кроз смањење пореског оптерећења рада, подстиче се раст и остварање нових радних места. С друге стране фискални простор омогућује већу алокацију средстава за јавну инфраструктуру.

Економска политика у наредном периоду обликована је изласком из једне ( пандемије), и уласком у нову кризу ( сукоб у Украјини), чиме је појачана неизвесност , што је за последицу имало додатни раст цена енергената, светских цена примарних пољопривредних производа и метала, које су се приближиле историјски највишим нивоима. Војни конфликт у Украјини, увођење санкција Русији и додатно заоштравање међународних економских и политичких односа интензивирало је постојеће и донело нове ризике који у потпуности мењају и међународно окружење и глобалне економске токове. Поред тога, поновна појава вируса у Кини довела је до честих и опсежних „закључавања” градова и кључних производних чворишта, што је допринело успоравању економске активности и отворило могућности за стварање нових уских грла у глобалним ланцима снабдевања.

 Раст инфлације као последица скока цена сировина и енергената представља ризик, чија је материјализација извесна уколико не дође до решавања ситуације у Украјини и отклањања уских грла између понуде и тражње. Такође, и даље је присутан ризик од поновног избијања пандемије, успоравања Кине, као и климатских промена.

 У 2023.години економска и фискална политика свакако су усмерени на одржање фискалне стабилности и смањење учешћа јавног дуга у БДП. Умерено ће се напуштати експанзивно фискална политика која је била присутна током пандемије. Расположив фискални простор у 2023.години биће опредељен за наставак инфраструктурних и капиталних пројеката, развојаних и социјалних програма, умерено повећање пензија и плата у јавном сектору , као и наставак пореског растерећења привреде, односно повећање конкурентности приватног сектора. Раст БДП Србије у 2023.години пројектује се на **4%.**Ради економске одрживости, раст зарада треба да буде заснован на расту продуктивности.

 Средњорочни фискални оквир предвиђа постепено смањење **дефицита** државе на нивоу од **0,5%** БДП и пад учешћа јавног дуга на **50,7%** БДП до 2025.године . Смањење учешћа дуга је уско везано за снижавање дефицита као главног фактора задуживања, тако да динамика спуштања дефицита опредељује и промену кретања дуга. Финансијске трансакције, као што је замена скупог дуга јефтинијим, као и боља позиција државе на међународном финансијском тржишту, допринеле би додатном снижавању дуга. У 2023.години предвиђен је дефицит у износу од **4%** БДП.

Услед дејства привремених фактора инфлација се у наредном једногодишњем периоду планира на нивоу од **5,3 %.**

 **Очекивана стопа номиналног раста БДП-а у % у 2023 износи 8,1%.**

У наредној табели дате су основне макроекономске претпоставке за 2023.годину:

|  |
| --- |
| Пројекција основних макроекономских показатеља Републике Србије за 2023.годину |
|
|   | 2023 | 2024 | 2025 |
|
| Б ДП, млрд РСД | 7465,2 | 8023,0 | 8650,7 |
|
|  |  |  |  |
| Стопе реалног раста БДП, У % | 4,0 | 4,0 | 4,5 |
| Инфлација, просек периода, % | 5,3 | 3,0 | 3,0 |

 Приликом планирања прихода локална власт била је у обавези да исте реално планира тј. Пошло се од остварења прихода за прва три квартала 2022.године и урађена је процена за задњи квартал при чему укупан раст прихода не сме бити већи од номиналног раста БДП-а од 8,1% такође треба испоштовати уставно начело бруто прихода по коме се сви јавни приходи и примања којима се финансирају надлежности локалне власти уплаћују на рачуне прописане за уплату јавних прихода, а не на подрачуне буџетских средстава у складу са чланом 27.Ж Закона о буџетском систему фискални дефицит локалне власти не може бити већи од 10% њених прихода у тој години и може настати само као резултат јавних инвестиција.

 **ОПИС ПЛАНИРАНЕ ПОЛИТИКЕ ЛОКАЛНЕ ВЛАСТИ**

 Приоритет политике Општине Кладово у наредном периоду је консолидација јавног сектора на нивоу ЈЛС. Неопходно је и побољшање организације функционисања установа, како би се на рационалан начин користили ресурси (финансијки и материјални)приликом пружања услуга грађанима. Консолидација буџета Општине Кладово врши се у циљу успостављања одрживог нивоа расхода корисника буџетских средстава у односу на остварене приходе. Локални јавни приходи имаће приоритет у процесу организације управе у циљу стварања услова за ефикасно администрирање свих пореских облика како би се равномерно распоредио терет пореских оптерећења на све грађане Општине Кладово. У погледу висине пореских оптерећења, ниво пореских стопа остао је исти као и у 2022.години. Један од приоритета биће рационализација пословања на свим нивоима као и доследно поштовање Закона о буџетском систему, Закона о јавним набавкама и трезорског начина пословања. Такође, веома значајно је рад на изради пројекта са којима је могуће аплицирати код одређених финансијских фондова за њихову реализацију а који су у функцији развоја комуналне инфраструктуре и развоја заједнице уопште. Посебну пажњу треба обратити на повећање нивоа квалитета општих јавних услуга према грађанима код свих јавних институција чији је оснивач општина.

 У периоду од 2023. до 2025.године, Општина Кладово ће обављати изворне, поверене и пренесене надлежности у складу са Уставом Републике Србије и Законом о локалној самоуправи, као и другим законским и подзаконским актима којим се регулише ова област.

Сходно наведеном, активности Општине Кладово у 2023.години и наредне две фискалне године биће усмерене на следеће послове:

* Унапређење послова урбанизама и пословног планирања, а посебно остварењем општег интереса ЈЛС на парцелама у власништву Републике,
* Одржавање и изградња локалне комуналне и саобраћајне инфраструктуре ( водоснабдевање, прикупљање и одношење смећа, управљање отпадним водама, одржавање и ширење топлификационе мреже, јавна хигијена, уређење и одржавање зеленила, јавна расвета, саобраћајна инфраструктура и остале комуналне услуге),
* Вођење економске и развојне политике,
* Развој пољопривреде и руралног развоја,
* Развој туризма,
* Унапређење заштите животне средине,
* Обезбеђење услова за рад локалних установа у култури ,
* Организација културних и спортских активности и манифестација,
* Опорезивање, финансијско управљање и буџетирање,
* Унапређење ИКТ система и пружање осталих услуга грађанима у складу са Законом,
* Организовано и плански уређено поступање и подизање капацитета у случају ванредних ситуација.

Општина Кладово ће обављати поверене и пренесене послове из области:

* Државне управе,
* Социјалне заштите,
* Здравствене заштите,
* Предшколског, основног и средњег образовања,
* Екологије и очувања животне средине,
* Рада инспекцијских служби и др.

 Извршавање свих законских обавеза и задатака који се односе на локалну управу, ефикасније коришћење расположивих финансијских ресурса у циљу задовољавања потреба грађана, основа су буџетске политике Општине Кладово.

 **Опредељење је да се у наредној години расположива средства користе првенствено за финансирање социјалне заштите, улагање у запошљавање и унапређење привреде и образовања. Такође, предвиђено је улагање у саобраћајну и комуналну инфраструктуру, са акцентом на текуће и инвестиционо одржавање инфраструктуре и завршетак започетих капиталних пројеката.**

* Санација и реконстукција путева и улица у месним заједницама н а територији наше општине,
* Радови на реконаструкцији зграде Дома културе у циљу побољшања енергетсе ефикасности,
* Радови на реконструкцији и опремању даљинског грејања у Кладову у циљу смањења загађења, побољшања енергетске ефикасности и економичности,
* Даље активности на санацији и уређењу спортских терена за потребе младих наше општине,
* Даље активности на изградњи инфраструктуре и партерног уређења са шеталишним стазама у тврђави Фетислами опремање изграђених објеката,
* Радови на водоводу у насељу Манастирица

 - Радови на санацији и рекултивацији дивљих депонија

 - Изградња туристичког рекреативног центра „Језеро“- комплекс градских базена у Кладову.

 Кроз пројекат Министарства грађевине, саобраћаја и инфраструктуре „Чиста Србија“,настављају се радови на изградњи недостајуће фекалне канализационе мреже за насеља Велика Врбица, Ртково, Корбово, Подвршка и делове Кладова (насеље Рит) и Брзе Паланке у дужини преко 41 километар. Такође ће се изградити два постројења за пречишћавање отпадних вода, у Костолу (за Кладово) капацитета за 15000 ЕС и у насељу Подвршка за 1100 ЕС.

 Планирано је да се у 2023. години као у претходне две године, по приоритетима обнове јавних објеката и простора, аплицира за средства кроз јавне позиве и конкурсе, респорних министарства , односно фондове ЕУ, за пројекте са урађеном пројектно-техничком документацијом за:

- Обнову Здравственог центра „Кладово“

- Обнову школа – ОШ „Стефанија Михајловић“ (Брза Паланка), и Средња школа „Кладово“

- Формирању нове туристичке зоне у градском парку поред језера,

 Такође, неопходно је израдити пројектно-техничку документацију за:

1. Конзервацију и рестаурацију остатака Трајановог моста са партерним уређењем и израдом макете дела моста

2. Изградњу пешачко-бициклистичке стазе од Кладова до остатака Трајановог моста

3. Реконструкцију водоводне мреже- замена азбесних водоводних цеви,

4. Изградња пешачко –бициклистичке стазе од Кладова до Кладушнице.

 Од корисника буџета Општине очекује се да поштују политику Општине за наредну годину и придржавају се ограничења везаних за буџетску потрошњу у наредној години.

 **Планирање масе средстава за плате запослених у 2023. години**

 Локална власт у 2023.години може планирати укупна средства потребна за исплату плата запослених који се финансирају из буџета локалне власти, тако да масу средстава за исплату дванаест месечних плата планирају полазећи од нивоа плата исплаћених за септембар 2022 године, као и увећања из члана 9. Закона **о буџету РС за 2023.годину( „ Сл.гласник РС“, број 138/2022).**Обзиром да је буџет припреман знатно раније и да је прошао целокупну процедуру усвајања, у садашњој Одлуци је приказан ниво плата код корисника на нивоу 2022.године а да ћемо првим ребалансом ускладити са повећањем које Закон прописао.

Стваран број запослених у општини Кладово по корисницима при изради Одлуке о буџету општине Кладово за 2023. годину је следећи:

* 78 запослених у локалној администрацији на неодређено време,
* 7 запослених у локалној администрацији на одређено време,
* 8 запослених у локалној администрацији као постављена и именована лица

- 53 запослених у предшколским установама на неодређено време,

* 7 запослених у предшколским установама на одређено време,
* 1 запослен у предшколским установама као постављено лице
* 12 запослених у установама културе на неодређено време,
* 3 запослених у установама културе на одређено време,
* 1 запослен у установама културе као постављено лице
* 4 запослених у Туристичкој организацији на неодређено време,
* 2 запослен у Туристичкој организацији на одређено време
* 1 запослен у Туристичкој организациоји као постављено лице
* 2 запослених у месним заједницама на неодређено време

Буџету локалне самоуправе припадају изворни приходи остварени на њеној територији, уступљени приходи и трансфери.

 *Изворни приходи:*

* порез на имовину, осим пореза на пренос апсолутних права и пореза на наслеђе и поклон;
* локалне административне таксе;
* локалне комуналне таксе;
* боравишна такса;
* накнада за коришћење јавних добара, у складу са законом;
* концесиона накнада;
* друге накнаде у складу са законом;
* приходи од новчаних казни изречених у прекршајном поступку за прекршаје прописане актом скупштине јединице локалне самоуправе, као и одузета имовинска корист у том поступку;
* приходи од давања у закуп, односно на коришћење непокретности и покретних ствари у својини Републике Србије, које користи јединица локалне самоуправе и индиректни корисници њеног буџета;
* приходи од давања у закуп, односно на коришћење непокретности и покретних ствари у својини јединице локалне самоуправе;
* приходи настали продајом услуга корисника средстава буџета јединице локалне самоуправе чије је пружање уговорено са физичким и правним лицима;
* приходи од камата на средства буџета јединице локалне самоуправе;
* приходи по основу донација јединици локалне самоуправе;
* приходи по основу самодоприноса.

Стопе изворних прихода, начин и мерила за одређивање висине локалних такси и накнада, утврђује скупштина општине Кладово својом одлуком, у складу са законом.

 Општини Кладово са нивоа Републике припадају уступљени приходи и трансфери.

 *Уступљени приходи:*

* порез на доходак грађана, и то на приходе од: пољопривреде и шумарства, самосталне делатности, непокретности, давања у закуп покретних ствари, осигурања лица, 74 % од пореза на зараде који се плаћа према пребивалишту запосленог, остали приходи у складу са законом;
* порез на наслеђе и поклон;
* порез на пренос апсолутних права;
* накнада за загађивање животне средине;
* накнада за коришћење минералних сировина;
* накнаде за коришћење шума;
* накнаде за коришћење водног добра;
* накнада за промену намене пољопривредног земљишта;
* накнада за коришћење природног лековитог фактора.

 ***БИЛАНС ПРИХОДА И РАСХОДА ОПШТИНЕ КЛАДОВО***

 Полазећи од остварења прихода за период јануар-септембар 2022.године и процене реаллизације истих до краја године, и донетих Одлука у делу локалних јавних прихода, урађен је Предлог прихода за 2023.годину који је мањи у односу на 2022.годину као резултат тренутне ситуације услед чега се очекује мање остварење општих прихода буџета као и прихода по основу донација од међународних организација, сопствених прихода и трансфера од других нивоа власти.

 У складу са Законом о буџетском систему и Статутом општине Кладово билансиран је буџет општине Кладово 2023. годину кроз предлог Одлуке о буџету за 2023. годину. Пројекција укупних прихода и примања као и укупних расхода и издатака из извора 01 предложена је у износу од 782.200.000,00 динара Пројекција сопствених и других прихода и расхода буџетских корисника износи 89.700.000,00 динара.Укупни расходи и издаци и приходи и примања по свим изворима финансирања износе 871.900.000,00 динара.

 У Одлуци о буџету за 2023. годину која је урађена на програмски начин, испоштоване су законске регулативе и прописана садржина Одлуке на основу Закона о буџетском систему и Упутства за припрему Одлуке о буџету локалне власти за 2023. годину и пројекција за 2024. и 2025. годину.

 У оквиру предложеног износа прихода и примања буџета за 2023. годину изворни приходи су планирани у обиму од 24,60 %, односно у апсолутном износу од 214.500.000,00 динара. Највећи приход у структури изворних прихода чини порез на имовину и чије се остварење у 2023. години очекује у износу од 115.000.000 динара, затим приходи од комуналних такси за истицање фирме на пословном простору у износу од 20.000.000 динара, Приходи од продаје добара и услуга у износу од 26.700.000 динара, затим приходи од oд продаје непокретности у износу од 9.000.000,00 динара.

 Уступљени приходи у укупним приходима учествују са 47,07 % или 410.400.000,00 динара.У структури уступљених прихода највећи приход очекује се од прихода по основу пореза на доходак, добит и капиталне добитке у износу од 391.800.000,00 динара, порез на капиталне трансакције у износу од 18.000.000 динара наслеђе и поклон и акције на име и уделе у износу од 4.000.000 динара.

 Трансферна средства за 2023. годину из буџета Републике Србије пројектована су на износ од 159.156.648 динара , што је на нивоу истих у 2022.години..

 Средства у износу од 9.000.000 динара планирају се као приход од продаје непокретности у корист нивоа општине.

На бази планираних прихода у буџету општине Кладово извршена је и расподела за финансирање расхода и издатака за 2023.годину. Расходи за запослене опредељени су у износу од 190.137.366,00 динара.

 Планирани обим средстава за плате и додатке запослених износи 148.493.462,00 динара и доприноси на терет послодавца износе 24.937.904 ,00 динара.

 Трошкови коришћења роба и услуга (стални трошкови, трошкови путовања, услуге по уговору, специјализоване услуге и др.), планирани су до нивоа од 291.009.550,00 динара,а у оквиру њих највећи износ представљају стални трошкови у износу од 97.402.000,00 динара, а затим су ту услуге по уговору са износом од 84.900.000,00 динара.

 На групи конта 45 класификовани су расходи на име субвенција за пољопривреду, предузетништво и јавна предузећа која нису буџетски корисници у износу од . 600.000,00 динара .

 На групи конта 46 у оквиру дотација и трансфера обезбеђена су средства за финансирање основног образовања у износу од 65.275.076,00 динара, средњег образовања у износу од 14.630.000,00 динара, Центра за социјални рад у износу од 20.000.000 динара, Дома здравља у износу од 6.000.000 динара ,за запошљавање опредељен је износ од 8.000.000 динара и то 6.500.000 за запошљавање теже запосливих и јавне радове и 1.500.000 за стручну праксу.

 Утврђена права из социјалног осигурања у 2023. години у износу од 27.960.000,00 динара обезбеђују финансирање дечије заштите, једнократне помоћи деци, бесплатнан превоз деце и других накнада за децу, и давања за поребе избеглих лица на територији општине Кладово. У оквиру овог износа садржана су средства која ће се користити за доделу награда ученицима за постигнуте резултате у учењу и учествовању на такмичењима.

 Кроз остале расходе група 48- дотације, финансира се физичка култура и велики број удружења и организација,донације Црвеном крсту,издвајања за Православну цркву. У оквиру ове категорије предвиђени су расходи за порезе,таксе и казне,новчане казне и пенале по судским решењима,као и накнаде штета услед елементарних непогода.За те намене опредељена су средства у висини од 47.555.576,00 динара ,од тога за категорију 481 /дотације невладиним организацијама/ планиран је износ од 37.955.576,00 динара.

 Резерве су билансиране у износу од 20.207.432,00 динара при чему се за сталну буџетску резерву, а на бази Закона о буџетском систему, издваја износ од 3.000.000,00 динара,што је у складу са законском регулативом, док је за текућу буџетску резерву издвојен износ од 17.207.432,00 динара, што је мање од законом дозвољеног износа.

 Улагања у основна средства утврђена су у износу од 167.885.000,00 динара, при чему се највећи износ опредељује за развој заједнице на групи конта 511- „зграде и грађевински објекти“. Ниво тих средстава износи 151.000.000,00 динара, од тога из општих прихода буџета износ од 81.000.000,00 динара, из осталих извора 70.000.000,00 динара. Најважније инвестиције за ову годину приказане су у табели капиталних пројеката.

 То су инвестиције из области комуналне инфраструктуре и то изградња и реконструкција локалних путева, тргова и улица, , радови на средњовековној тврђави, радови на партерном уређењу у тврђави Фетислам, као и почетак радова на изградњи градског базена у Кладову .

На групи конта 512 планиран је износ од 15.315.000,00 динара, од општих прихода буџета 13.115.000,00 динара , из осталих извора 2.200.000,00динара.

За набавку земљишта у 2023 годину на конту 541 –Земљиште планирана су средства у износу од 10.000.000,00 динара , као би се реализовале поједине Одлуке које су донате на седници Скупштине у текућој години

 У 2023.години општина Кладово се неће кредитно задуживати , у складу са политиком локалне власти, тако да ће се финасирање расхода вршити из реалних извора а у зависности од висине реализованих прихода у буџету у току године.

#

 **Одељење за буџет, финансије и локалну пореску администрацију**

 **РУКОВОДИЛАЦ ОДЕЉЕЊА**

 **Андријана Антић**